यह हमें सुप्रीम कोर्ट के मौजूदा संकट के असली कारण पर ले आता है। इसी सिलसिले में इसी सप्ताह सुप्रीम कोर्ट के दो वरिष्ठतम न्यायाधीशों ने मुख्य न्यायाधीश को पत्र लिखकर, शीर्ष अदालत के सामने आ रही समस्याओं पर फुल कोर्ट में विचार कराने की मांग की थी। ये दोनों न्यायाधीश, सुप्रीम कोर्ट के उन चार न्यायाधीशों में शामिल थे, जिन्होंने इसी जनवरी में एक प्रेस कान्फ्रेंस करके पूरे देश का ध्यान शीर्ष न्यायपालिका के संकट की ओर खींचने का अभूतपूर्व कदम उठाया था। सुप्रीम कोर्ट के इन चार वरिष्ठतम न्यायाधीशों ने न सिर्फ यह स्पष्ट कर दिया था कि न्यायपालिका में शीर्ष स्तर पर सब कुछ ठीक नहीं चल रहा है बल्कि इसकी चेतावनी भी दी थी कि न्यायपालिका की स्वतंत्रता और इसलिए जनतांत्रिक व्यवस्था ही खतरे में है।